Az Európai Parlament és a Tanács 1445/2000/EK határozata

(2000. május 22.)

az 1999–2003 közötti agrárstatisztikákhoz a légi felmérés és a távérzékelés technikáinak alkalmazásáról

AZ EURÓPAI PARLAMENT ÉS AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 285. cikkére,

tekintettel a Bizottság javaslatára [1],

a Szerződés 251. cikkében [2] említett eljárásnak megfelelően,

mivel:

(1) Az 1994–1998 közötti agrárstatisztikákhoz a távérzékelés folytatólagos alkalmazásáról szóló, 1994. november 14-i 94/753/EK tanácsi határozat [3] 1998. december 31-én hatályát vesztette.

(2) Az új közös agrárpolitika keretében és a bővítés érdekében különösen nagy igény jelentkezik a földterület felhasználására és a termés állapotára vonatkozó információk iránt, különösen a mezőgazdaság, a környezet és a táj közötti kölcsönhatások elemzése iránt.

(3) A 94/753/EK rendeletben szereplő intézkedések részletes végrehajtási szabályait a szerzett tapasztalatok és az elért eredmények fényében ki kell igazítani és át kell szervezni.

(4) Az érintett tagállamokkal együttműködésben a megművelt földterületekre és más, érdeklődésre számot tartó változókra vonatkozó szükséges adatok összegyűjtésére légi felmérési rendszert kell bevezetni.

(5) Mivel a terméshozam előrejelzésére szolgáló agrometeorológiai rendszer és a termés állapotának ellenőrzése már a működési szakaszban van, azokat el kell választani a további kutatást igénylő intézkedésektől.

(6) Az 1999–2003 közötti időszakban további kutatást és fejlesztést igénylő távérzékelési tevékenységeket az ötödik kutatási és fejlesztési keretprogram [4] szabályozza.

(7) Rendelkezést kell hozni arról, hogy az e határozat által szabályozott operatív tevékenységekbe – indokolt esetben – belefoglalják a kutatásból származó módszertani fejlesztéseket.

(8) Indokolt továbbá rendelkezni arról, hogy a Bizottság átruházhassa ezen intézkedések végrehajtását a felügyelete alá tartozó, az agrárstatisztikák elkészítéséért felelős közösségi vagy nemzeti testületekre, illetve az általuk elismert testületekre.

(9) A légi felmérési és távérzékelési technikákat alkalmazó statisztikai intézkedések megfelelnek a szubszidiaritás elvének, amennyiben a tagállamok és a Bizottság a hatékonyság és a megvalósíthatóság kritériumaival összhangban osztoznak a különböző intézkedésekkel kapcsolatos felelősségben és azok végrehajtásában.

(10) Ezen intézkedések hozzájárulnak a közös agrárpolitika kialakítására, kezelésére és ellenőrzésére szolgáló közösségi statisztikai eszközök fejlesztéséhez.

(11) E határozat a program teljes tartamára megállapítja a költségvetési hatóság számára az éves költségvetési eljárás során az első számú hivatkozási pontot jelentő pénzügyi keretet az Európai Parlament, a Tanács és a Bizottság 1995. március 6-i nyilatkozata [5] 1. pontjának második albekezdése értelmében.

(12) Az e határozat végrehajtásához szükséges intézkedéseket a Bizottságra ruházott végrehajtási hatáskörök gyakorlására vonatkozó eljárások megállapításáról szóló, 1999. június 28-i 1999/468/EK tanácsi határozattal [6] összhangban kell elfogadni,

A KÖVETKEZŐKÉPPEN HATÁROZOTT:

1. cikk

(1) Az 1999. január 1-jén kezdődő ötéves időszak alatt légi felmérési programot kell megvalósítani az agrárstatisztikák terén, közösségi szinten. A távérzékelés alkalmazását szintén folytatni kell, különösen az agrometeorológiai rendszer működési szakaszba helyezésével.

(2) Figyelembe véve a tagállamok által már öszegyűjtött adatokat, az (1) bekezdésben említett intézkedések közösségi szinten és – ha lehetséges – a Közösség érdeklődésére számot tartó területeken konkrétan a következő célokat szolgálják:

- a közös agrárpolitika megvalósításához és ellenőrzéséhez szükséges adatok összegyűjtése és a mezőgazdaság, a környezet és a táj kölcsönhatásának elemzése,

- becslések biztosítása a főbb termények termőterületeiről,

- annak biztosítása, hogy a termés állapotát a betakarításig nyomon követik, lehetővé téve a hozam és a várható termés korai becslését.

(3) Az 1999. január 1-jén kezdődő hároméves időszakot követően a tapasztalatok fényében és az 5. cikk (2) bekezdésében megállapított eljárással összhangban kell határozni arról, hogy az intézkedéseket a fennmaradó két évben folytassák, módosítsák vagy megszüntessék.

2. cikk

A Bizottság biztosítja, hogy ezen intézkedéseket a rendelkezésre álló finanszírozási kereteken belül hajtják végre.

Az agrárstatisztikák készítéséért felelős nemzeti testületek vagy az általuk elismert testületek önkéntes alapon bevonhatók ezen intézkedések végrehajtásába.

Az 5. cikk (2) bekezdésében megállapított eljárással összhangban a Bizottság évente jelentést tesz a tagállamok felé a végrehajtási szabályokról, az alkalmazott módszerekről, az előirányzatok felhasználásáról, az eredmények értékeléséről és a következő évre vonatkozó munkaprogramról.

3. cikk

Az Európai Parlament és a Tanács e program végrehajtásának pénzügyi keretét az 1999–2003 közötti időszakra 12,5 millió euró összegben állapítja meg.

Az éves előirányzatokat a költségvetési hatóság a pénzügyi terv korlátain belül engedélyezi.

4. cikk

Az e határozat végrehajtásához szükséges intézkedéseket az 5. cikk (2) bekezdésében megállapított irányítóbizottsági eljárással összhangban kell elfogadni.

5. cikk

(1) A Bizottságot az Agrárstatisztikai Állandó Bizottság segíti.

(2) Amennyiben hivatkozás történik e bekezdésre, az 1999/468/EK határozat 4. és 7. cikkét kell alkalmazni, tekintettel annak 8. cikke rendelkezéseire.

Az 1999/468/EK határozat 4. cikkének (3) bekezdésében megállapított időszak három hónap.

6. cikk

A Bizottság legkésőbb 2003. július 31-éig jelentést nyújt be az Európai Parlamentnek és a Tanácsnak az intézkedések végrehajtásáról és a rendelkezésre bocsátott források felhasználásáról, megfelelő esetben csatolva javaslatait arról, hogy a légi felmérési és távérzékelési technikákat hogyan lehetne az agrárstatisztikákban tovább hasznosítani.

7. cikk

Ez a határozat az Európai Közösségek Hivatalos Lapjában való kihirdetését követő napon lép hatályba.

Ezt a határozatot 1999. január 1-jétől 2003. december 31-éig kell alkalmazni.

Kelt Brüsszelben, 2000. május 22-én.

az Európai Parlament részéről

az elnök

N. Fontaine

a Tanács részéről

az elnök

J. Gama

[1] HL C 396., 1998.12.19., 25. o.

[2] Az 1999. szeptember 16-án megerősített, 1999. január 13-i európai parlamenti vélemény (HL C 104., 1999.4.14., 43. o.), a Tanács 2000. január 24-i közös álláspontja (HL C 83., 2000.3.22., 80. o.) és az Európai Parlament 2000. április 12-i határozata.

[3] HL L 299., 1994.11.22., 27. o.

[4] HL L 26., 1999.2.1., 1. o.

[5] HL C 102., 1996.4.4., 4. o.

[6] HL L 184., 1999.7.17., 23. o.

--------------------------------------------------